CELEX: 32019D0022(01)
Language: hu
Date: 2019-07-22 00:00:00
Title: Az Európai Központi Bank (EU) 2019/1312 határozata (2019. július 22.) a célzott hosszabb lejáratú refinanszírozási műveletek második sorozatáról szóló (EU) 2016/810 (EKB/2016/10) határozat módosításáról (EKB/2019/22)

2.8.2019   
               
               
                  HU
               
               
                  Az Európai Unió Hivatalos Lapja
               
               
                  L 204/123
               
            
         AZ EURÓPAI KÖZPONTI BANK (EU) 2019/1312 HATÁROZATA
         (2019. július 22.)
         a célzott hosszabb lejáratú refinanszírozási műveletek második sorozatáról szóló (EU) 2016/810 (EKB/2016/10) határozat módosításáról (EKB/2019/22)
         AZ EURÓPAI KÖZPONTI BANK KORMÁNYZÓTANÁCSA,
         tekintettel az Európai Unió működéséről szóló szerződésre és különösen annak 127. cikke (2) bekezdésének első francia bekezdésére,
         tekintettel a Központi Bankok Európai Rendszere és az Európai Központi Bank Alapokmányára és különösen annak 3.1. cikke első francia bekezdésére, 12.1. cikkére, 18.1. cikke második francia bekezdésére és 34.1. cikke második francia bekezdésére,
         tekintettel az eurorendszer monetáris politikához kötődő keretének végrehajtásáról szóló, 2014. december 19-i (EU) 2015/510 európai központi banki iránymutatásra (EKB/2014/60) (1),
         mivel:
         
                     (1)
                  
                  
                     Az (EU) 2015/510 iránymutatás (EKB/2014/60) 1. cikkének (4) bekezdése értelmében a Kormányzótanács bármikor megváltoztathatja az eurorendszer monetáris politikai műveletei végrehajtásának eszközeit, instrumentumait, feltételeit, követelményeit és eljárásait.
                  
               
                     (2)
                  
                  
                     2016. április 28-án az árstabilitással kapcsolatos mandátumának ellátása során és annak érdekében, hogy a nem pénzügyi magánszektornak történő banki hitelezés további ösztönzése révén erősítse a monetáris transzmissziót, a Kormányzótanács elfogadta az (EU) 2016/810 európai központi banki határozatot (EKB/2016/10) (2). Ez a határozat a 2016 júniusa és 2017 márciusa közötti időszakban lefolytatandó célzott hosszabb lejáratú refinanszírozási műveletek (TLTRO-II) második sorozatáról rendelkezett.
                  
               
                     (3)
                  
                  
                     2019. március 7-én annak érdekében, hogy hozzájáruljon a kedvező banki hitelezési feltételek megőrzéséhez és támogassa az alkalmazkodó monetáris politikai irányvonalat azon tagállamokban, amelyek pénzneme az euro, a Kormányzótanács hét célzott hosszabb lejáratú refinanszírozási műveletből (TLTRO-III) álló új sorozatról határozott. A TLTRO-III-ra vonatkozó rendelkezéseket külön határozat fogja rögzíteni.
                  
               
                     (4)
                  
                  
                     A TLTRO-III-ra vonatkozó ajánlati korlátok kiszámításának elősegítése és a TLTRO-II-k keretében felvett összegek esetleges önkéntes korai visszafizetéseinek figyelembevétele érdekében módosítani szükséges az ilyen korai visszafizetésre vonatkozó értesítési időszakot.
                  
               
                     (5)
                  
                  
                     Annak érdekében, hogy a hitelintézetek számára elegendő idő álljon rendelkezésre az első TLTRO-III-hoz kapcsolódó operatív előkészületek megtételére, e határozatnak indokolatlan késedelem nélkül hatályba kell lépnie.
                  
               
                     (6)
                  
                  
                     Ezért az (EU) 2016/810 határozatot (EKB/2016/10) megfelelően módosítani kell,
                  
               ELFOGADTA EZT A HATÁROZATOT:
         
            1. cikk
            Módosítások
            Az (EU) 2016/810 határozat (EKB/2016/10) 6 cikk (3) és (4) bekezdése helyébe a következő szöveg lép:
            
               
                  „(3)   A korai visszafizetési eljárás igénybevétele érdekében a résztvevőnek – legalább a szóban forgó korai visszafizetési időpont előtt két héttel – értesítenie kell az érintett NKB-t arról, hogy a korai visszafizetési eljárás alapján a korai visszafizetési időpontban visszafizetéssel kíván élni.
               
               
                  (4)   A (3) bekezdésben említett értesítés az abban megjelölt korai visszafizetési időpont előtt két héttel válik a résztvevőre nézve kötelezővé. Ha a résztvevő a korai visszafizetési eljárás alapján esedékes összeget a visszafizetési időpontig teljes egészében vagy részben nem fizeti meg, ennek következménye pénzügyi szankció kivetése lehet. Az alkalmazandó pénzügyi szankciót az (EU) 2015/510 iránymutatás (EKB/2014/60) VII. mellékletével összhangban kell kiszámítani, és az a monetáris politikai célokból végrehajtott penziós ügyletek tekintetében az ügyfél részére allokált összegre vonatkozóan a megfelelő fedezetnyújtásra és elszámolásra vonatkozó kötelezettség megszegése esetén alkalmazott pénzügyi szankciónak felel meg. A pénzügyi szankció kiszabása nem érinti az NKB azon jogát, hogy igénybe vegye az (EU) 2015/510 iránymutatás (EKB/2014/60) 166. cikke szerinti nemteljesítési esemény bekövetkezése esetére előírt korrekciós intézkedéseket.”
               
            
         
         
            2. cikk
            Hatálybalépés
            Ez a határozat 2019. augusztus 3-án lép hatályba.
         
         
            Kelt Frankfurt am Mainban, 2019. július 22-én.
            
               
                  az EKB Kormányzótanácsa részéről
               
               
                  az EKB elnöke
               
               Mario DRAGHI
            
         
         
            (1)  Az Európai Központi Bank (EU) 2015/510 iránymutatása (2014. december 19.) az eurorendszer monetáris politikához kötődő keretének végrehajtásáról (EKB/2014/60) (Az általános dokumentációra vonatkozó iránymutatás) (HL L 91., 2015.4.2., 3. o.).
         
            (2)  Az Európai Központi Bank (EU) 2016/810 határozata (2016. április 28.) a célzott hosszabb lejáratú refinanszírozási műveletek második sorozatáról (EKB/2016/10) (HL L 132., 2016.5.21., 107. o.).